除夕古體三十韵
作者：趙蕃
朝代：宋

paragraphs: 疾風鏖夜灘，古木撼石壁。
漁火暗復張，隔江哭聲接。
哀哀或到明，語細雜嗚唈。
我舟若孤鳬，欲去意轉縶。
終宵炯不眠，殘紅照孤泣。
舟人吁且言，今夕乃除夕。
官何自苦甚，兀此六尺簀。
城中知舊多，市上燈火集。
朱門酒盈樽，高會馬喧櫪。
一飲滌千愁，共送殘景急。
低頭更堪傷，正此坐鍼席。
去年臘盡時，家寓金沙磧。
身雖隔劍棧，母在猶戚戚。
賊風吼西隅，百日走荆棘。
一鳴嬰禍羅，轉翅千仞逼。
母憂兒不歸，兒歸母已歿。
沒身無以報，天地終罔極。
永懷荼苦心，況復對節物。
今將萬里歸，機會不可失。
丹旐倚江村，百里莫相即。
弱弟奉齋燈，孤女想在側。
夜夜夢慈容，枕淚迸腷臆。
死者遥相望，未得就真宅。
故山春事動，展敬遍丘域。
松釵挂紙灰，陰苔藉芳冽。
那知藁殯寒，古佛伴蕭瑟。
魂魄無不之，吳蜀雲萬疊。
國步尚憂危，家囏更堪說。
江湖多紅巾，鄉關斷消息。
曼聲一長哀，山石爲我裂。